У сустрэчы прынялі ўдзел патомныя ткачыхі з Воранаўскага раёна – Станіслава Вікенцьеўна Міхно з Пагародна і Тарэса Антонаўна Івашка з Пелясы. Шчыра падзялілася ўспамінамі Тарэза Юзэфаўна Ясюкайціс з Ваверкі Лідскага раёна, а Алена Феліксаўна Шунейка з Гродна прывезла новыя цікавыя вырабы ў тэхніцы падвойнага ткацтва. Шырокае поле дзейнасці ў Лідскім цэнтры рамёстваў і традыцыйнай культуры прадставіў Яўген Маркевіч – калекцыі ткацкіх прылад, маляўнічыя зборы тканін ў розных ткацкіх тэхніках і іх рэгіянальных адметнасцях, асваенне новых тэхнік вырабу дываноў, што да гэтага часу не маюць дакладнага апісання ў этнаграфічнай літаратуры.